ลุยรับประกันนาข้าวต่อ เอกชนลงพื้นที่สำรวจ
ประกันวินาศภัย ลุยรับประกันภัยนาข้าวต่อ ลงพื้นที่บุรีรัมย์เก็บข้อมูลชาวนา
9 ม.ค. 2559

ประกันวินาศภัย ลุยรับประกันภัยนาข้าวต่อ ลงพื้นที่บุรีรัมย์เก็บข้อมูลชาวนา
นายจีรพันธ์ อัศวะธนกุล กรรมการผู้อำนวยการและประธานเจ้าหน้าที่บริหาร บริษัท ประกันภัยไทยวิวัฒน์ เปิดเผยว่า ในวันที่ 14-15 ม.ค.นี้ สมาคมประกันวินาศภัยไทย และหน่วยงานที่เกี่ยวข้อง คือ สำนักงานเศรษฐกิจการคลัง (สศค.) ธนาคารเพื่อการเกษตรและสหกรณ์การเกษตร (ธ.ก.ส.) บริษัท ประกันวินาศภัย และบริษัทรับประกันภัยต่อ หรือรีอินชัวเรอร์ จะลงพื้นที่ จ.บุรีรัมย์ เพื่อรับฟังปัญหาจากเกษตรกรและเก็บรวบรวมข้อมูลพื้นที่การเพาะปลูก และนำไปใช้เป็นข้อมูลสำหรับโครงการรับจำนำข้าวนาปีฤดูกาลผลิตปี 2559
ทังนี้ หลังจากนั้นจะสรุปรายละเอียดเสนออัตราเบี้ยประกันภัยข้าวนาปีที่เหมาะสมให้กับสำนักงานคณะกรรมการกำกับและส่งเสริมการประกอบธุรกิจประกันภัย หรือ คปภ. และกระทรวงการคลังพิจารณาก่อนเสนอเรื่องเข้าคณะรัฐมนตรี (ครม.) อนุมัติ เบื้องต้นตั้งเป้าหมายไว้ว่าจะขายประกันข้าวนาปีให้ได้ 10 ล้านไร่ จากปี 2558 ที่มียอดขายประมาณ 1.8 ล้านไร่ 
“สมาคมจะเร่งทำข้อมูลและอัตราเบี้ยประกันภัยให้เสร็จภายในสิ้นเดือน ม.ค.นี้ เพื่อให้กระทรวงการคลังเสนอ ครม.อนุมัติให้ทันภายในเดือน ก.พ. หรือ มี.ค. หากประกาศอัตราเบี้ยประกันภัยเร็วจะเป็นเรื่องที่ดี เนื่องจากภาคเหนือจะเริ่มเพาะปลูกข้าวในเดือน มี.ค.-เม.ย.นี้ บริษัทประกันจะขายประกันได้ทันช่วงเวลาเพาะปลูก เพราะที่ผ่านมาการประกาศอัตราเบี้ยประกันที่ล่าช้ามีผลต่อการขายประกันข้าวนาปีด้วยเช่นกัน” นายจีรพันธ์ กล่าว
นายอานนท์ วังวสุ นายกสมาคมประกันวินาศภัยไทย กล่าวว่า สมาคมเตรียมลงพื้นที่จัดเก็บข้อมูลเกษตรกรในตำบล อำเภอ และจังหวัด เพื่อนำมาปรับปรุงแพ็กเกจการรับประกันภัยและการจ่ายเคลมค่าสินไหมทดแทนให้ดีขึ้น พร้อมให้ ธ.ก.ส.เข้ามาช่วยในการทำตลาด เพราะการขายประกันของบริษัทประกันไม่ได้หวังผลกำไร แต่เป็นการช่วยเหลือเกษตรกร 
แหล่งข่าวจากสมาคมประกันวินาศภัย เปิดเผยว่า การรับประกันภัยข้าวนาปี 2558 มีประมาณ 571 ล้านบาท จำนวนพื้นที่ 1.5 ล้านไร่ โดยเป็นไปตามเป้าหมาย ซึ่งบริษัทประกันที่รับประกันภัย จำนวน 7 ราย แต่ละบริษัทมีเบี้ยรับประกัน อยู่ที่ 40-50 ล้านบาท